A Bizottság határozata

(1984. július 19.)

a szarvasmarhák törzskönyvezésére vonatkozó feltételek megállapításáról

(84/419/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb Görögország csatlakozási okmányával módosított, a szarvasmarhafélék fajtatiszta tenyészállatairól szóló, 1977. július 25-i 77/504/EGK tanácsi irányelvre [1] és különösen annak 6. cikke (1) bekezdésének negyedik francia bekezdésére,

mivel a 77/504/EGK irányelv 6. cikke (1) bekezdése negyedik francia bekezdése szerint a Bizottság a fenti irányelv 8. cikkében megállapított eljárással összhangban meghatározza a szarvasmarhák törzskönyvbe vételére vonatkozó összehangolt kritériumokat;

mivel jelenleg – Görögország kivételével – a törzskönyveket valamennyi tagállamban a tenyésztő egyesületek és szövetségek tartják fenn vagy hozzák létre;

mivel ezért szükséges a szarvasmarhák törzskönyvbe vételére vonatkozó kritériumok megállapítása;

mivel a törzskönyvbe történő bejegyzéshez bizonyos származásra és azonosításra vonatkozó részletes feltételeknek kell megfelelni;

mivel engedélyezni kell, hogy a törzskönyvet különböző szakaszokra és osztályokra osszák annak érdekében, hogy egyes állattípusok kizárására ne kerüljön sor;

mivel az e határozatban előírt intézkedések összhangban vannak az Állattenyésztés-technikai Állandó Bizottság véleményével,

ELFOGADTA EZT A HATÁROZATOT:

1. cikk

Ahhoz, hogy egy állat bekerüljön a fajtájának megfelelő törzskönyv fő szakaszába:

- ugyanazon fajtához tartozó törzskönyvbe felvett szülőktől és nagyszülőktől kell származnia,

- születésekor a törzskönyv szabályainak megfelelően azonosítani kell,

- a törzskönyv szabályaival összhangban megállapított származási lappal kell rendelkeznie.

2. cikk

A törzskönyv fő szakaszát több osztályra lehet felosztani az állat fő jellegzetességeinek megfelelően. Csak az 1. cikkben meghatározott kritériumoknak megfelelő szarvasmarhát lehet ezen osztályok egyikébe felvenni.

3. cikk

(1) A törzskönyvet vezető tenyésztő egyesületek vagy szövetségek dönthetik el, hogy az olyan nőstény állatot, amely az 1. cikkben megállapított kritériumoknak nem felel meg, felveszik-e a törzskönyv kiegészítő szakaszába. A nősténynek a következő követelményeknek kell megfelelnie:

- a törzskönyv szabályaival összhangban kell azonosítani,

- a fajtára vonatkozó szabványoknak megfelelően kell megítélni,

- a törzskönyv szabályai által meghatározott minimális teljesítmény-kritériumoknak kell megfelelnie.

(2) Az 1. cikk második és harmadik francia bekezdésében említett követelményeket különbözőképpen lehet alkalmazni attól függően, hogy a nőstény a fajtához tartozik, de származása nem ismert, vagy a törzskönyvet vezető tenyésztő egyesület vagy szövetség által jóváhagyott keresztezési programból származik.

4. cikk

Az olyan nőstényt, amelynek anyját és nőivarú anyai nagyszülőjét a 3. cikk (1) bekezdése rendelkezéseinek megfelelő törzskönyv kiegészítő szakaszába felvették, és amelynek apját és hímivarú nagyszüleit az 1. cikkben megállapított kritériumokkal összhangban a könyv fő szakaszába felvették, fajtatiszta nősténynek kell tekinteni és az 1. cikk rendelkezéseinek megfelelő könyv fő szakaszába fel kell venni.

5. cikk

Amennyiben a könyv fő szakasza több osztályból áll, a más tagállamból származó állatot a könyvnek azon szakaszába kell felvenni, amely kritériumainak megfelel.

6. cikk

Ennek a határozatnak a tagállamok a címzettjei.

Kelt Brüsszelben, 1984. július 19-én.

a Bizottság részéről

Poul Dalsager

a Bizottság tagja

[1] HL L 206., 1977.8.12., 8. o.

--------------------------------------------------